Morača

Morača (kyrilisce Морача) je rěka w srjedźnym dźělu Čornohórskeje. Wužórli so na sewjernej skłoninje 2226 m wysokeje hory Kapa Moračka blisko wjeski Ljevišta w gmejnje Kolašin; běži po tym něhdźe 100 kilometrow do juha, přez čornohórsku stolicu Podgorica a wuliwa so blisko Vranjiny do Skadarskeho jězora, kotrehož najwjetši přitok wona je.

W hornim běhu je Morača dźiwja horinska rěčka, kotraž přeběži mnohe hłubokich wudrjeńcow, mjez druhimi znatu Moraču klisuru, přez kotruž du najwažniše wobchadne puće z Podgoricy do Serbiskeje. Kusk sewjernje tuteje wudrjeńcy so wuznamny Klóšter Morača namaka. Njedaloko rozpadankow starowěkowskeho města Dioclea sewjernje Podgoricy so rěka Zeta do Morače wuliwa. Tamle zaběži rěka do Zetskeje runiny. Tuta je jenička wuznamna runina Čornohórskeje a do směra na Skadarski jězor wotewrjena. Najwuznamniši lěwy přitok je Cijevna, kotraž so juhozapadnje Podgoricy do Morače wuliwa.

Dokelž je Morača wuska a zwjetša niłka rěka, njeje wona pławna. 

 Wotkaz 

Kategorija:Čorna Hora
Kategorija:Rěka w Europje